Моравички епитафи: Ивањица
Моравички епитафи: Ивањица су преписи текстова уклесаних на крајпуташима подигнутим у близини Ветеринарске станице Ивањици куда је, преко старог дрвеног моста на Моравици, некада водила стара траса пута Чачак-Ивањица-Јавор.

Крајпуташ Петру Зучковићу (†1878)
 Овај спомен показује тјело
 ПЕТРА ЗУЧКОВИЋА из села Лука
 бив. храброг војника друге класе
 баталиона Драгачевског
 који је у 40-тој год. живота
 погинуо за славу и слободу Срба.
 Јуначки борећи се противу Турака
 погинуо у рату на Соколовици
 1. јануара 1878. год.
 Бог да му душу прости.
 Знак овај подигоше му брат Сретен
 и синови Коста, Богосав и Милован.
 Писао Ми ... Поповић из Свјештице.

Крајпуташ Аћиму Милутиновићу (†1878)
 Овај биљег
 показује вјечну успомену почивш.
 АЋИМА МИЛУТИНОВИЋА
 из села Осонице,
 бившег храброг војника
 друге кл. Баталиона
 Драгачевског коњ.
 У 45. годин. живота свог
 јуначки борећи се против Турака
 за славу и слободу
 своје браће Срба,
 погинуо у битки код Пазара
 1. јануара 1878. год.
 Бог да му душу прости.
 Овај спомен подигоше синови
 Владимир и Никола
 са млађом браћом.

Извор 
 Радивојевић Драгутин М, Камена казивања ратника: моравички крајпуташи, „Литопапир” Чачак, 1995.

Моравички епитафи
Српско-турски ратови (1876-1878)